#  «ÓRLEÝ» (ӨРЛЕУ) БАҒДАРЛАМАСЫНЫҢ ЕРЕЖЕСІ

# Қазақстан Республикасының жоғары оқу орындарында (бакалавриат) оқуға гранттар беру туралы

**SHAKHMARDAN YESSENOV FOUNDATION**

**I. Жалпы ережелер.**

1.1. Қазақстан Республикасының жоғары оқу орындарында (Бакалавриатында) оқуға гранттар беруге арналған Байқау (бұдан әрі – «Байқау») **«Shakhmardan Yessenov Foundation ғылыми білім беру қоры» жеке қорының** (бұдан әрі – «Қор») бастамасы бойынша өткізіледі және бұрын осы бағдарламаның жеңімпазы атанған, мемлекеттік немесе басқа да білім грантын ұтып алмаған, оқу үлгерімі тамаша емес, бірақ деңгейі жақсы, табысы аз отбасылардан шыққан, келесідей бағыттар бойынша мамандар даярлау жөніндегі сыныптамаға сәйкес талапкерлер мен студенттер мамандықтарды алу үшін қаржыландырылады:

1. 6В05 жаратылыстану ғылымдары, математика және статистика;
2. 6В06 ақпараттық-коммуникациялық технологиялар;
3. 6В07 инженерлік, өңдеу және құрылыс салалары;
4. 6В10 денсаулық сақтау;
5. 6В01 педагогикалық ғылымдар (тек жаратылыстану пәндері бойынша 6В015)

1.2. **Байқау мақсаты** – бұрын осы бағдарлама бойынша грант алған мектеп/колледж түлектеріне, бакалавриаттың 2-5 курс студенттеріне гранттар беру арқылы "әлеуметтік лифт" құру.

1.3. Байқауға қазақстандық жоғары оқу орындарында (бакалавриат) одан әрі оқу үшін оқу үлгерімі жақсы (аттестатта бес балдық шкала бойынша 4-тен (төрттен) төмен бағалар не [әріптік, пайыздық](https://adilet.zan.kz/rus/docs/V1300008434) жүйе бойынша аналогтар болмауы тиіс) немесе GPA деңгейі 2.67 төмен емес, табысы аз отбасылардан шыққан Қазақстан Республикасының азаматтары ғана қатыса алады.

1.4. Осы Ережеде «грант» терминінің мағынасы байқау жеңімпаздарына 1 (бір) оқу жылына ақшалай төлем болып табылады. **Білім беру гранттарының саны** **– 10 (он)**, олардың мөлшерін Қор басшылығы жеке, жыл сайынғы негізде айқындайды.

1.5. **Грантқа мыналар кіреді** :

1. оқу ақысын төлеу;
2. қосымша өтеу бойынша – тамақтануға/тұруға арналған шығыстарды өтеуге арналған ай сайынғы шәкіртақы (\*жатақханада тұру үшін өтемақы жылына 200 000 (екі жүз мың) теңгеден аспайтын болады).

1.6. Жеңімпаздарды Қор ашық байқау барысында анықтайды.

1.7. Байқауды Қор жылына 1 (бір) рет өткізеді.

**II. Грант ізденушілеріне қойылатын талаптар.**

2.1. Байқауға осы Ереженің 1.1-тармағына сәйкес Қазақстан Республикасының азаматтары қатыса алады.

2.2. Бір рет грант жеңіп алған байқау жеңімпазы жалпы негізде және оқудың кейінгі жылдарында осы байқауға тағы қатыса алады.

2.4. Қазақстан Республикасының жоғары оқу орындарында оқуға грант алу үшін талапкер Қазақстан Республикасы заңнамасының талаптарына сәйкес сертификаттың, ҰБТ сертификатының немесе колледж дипломының көшірмесін, транскрипттің көшірмесін ұсынуы қажет.

2.5. Грант ізденуші өзінің мектепте/колледжде/жоғары оқу орнында оқып жатқан кезеңінде әлеуметтік және қоғамдық іс-шараларға белсенді қатысқанын мәлімдеуі және растауы тиіс.

2.6. Ағымдағы оқу жылының 1 (бірінші) семестрінің нәтижелері бойынша GPA 2.33 (орташа GPA 2,67-ден төмен емес) деңгейінен немесе [әріптік, пайыздық, бес балдық](https://adilet.zan.kz/rus/docs/V1300008434) жүйе бойынша оның аналогтарынан төмен бағамен 2 (екі) пәннен артық емтихан тапсыратын қазақстандық ЖОО студенті болған байқау жеңімпазы Қор тарапынан одан әрі қаржылық қолдаудан айрылуы мүмкін.

2.7. Өзі оқуды жоспарлап отырған ЖОО басшыларының (ректор, проректор, университеттің ғылыми кеңесінің мүшесі, институт директоры, декан, кафедра меңгерушісі) туысы болып табылатын грант ізденушісі байқауға берген өтінімде осы туыстық байланыстарды көрсетуі тиіс.

2.8. Байқау жеңімпазы келесідей жағдайда гранттан айырылады, ал егер оны Қор төлеп қойса, ол қаражатты Қорға қайтарады:

1. ақылы негізден мемлекеттік білім беру гранты бойынша оқуға ауыстыру кезінде;
2. кез келген басқа ұйымнан грант алған кезде;
3. егер байқау жеңімпазы академиялық демалыс алатын болса;
4. кез келген форс-мажорлық жағдайларда.

**III. Грантты тағайындау тәртібі.**

3.1. Грант қаржылық қолдауға деген үлкен қажеттілікті және таңдаған мамандығын алуға ұмтылысын көрсете алатын ізденушілерге өз өмірінің және өз отбасы өмірінің сапасын арттыру мақсатында тағайындалады.

3.2. Байқауды өткізу үшін Қор сараптамалық комиссия құрады, ол байқаудың 2 (екі) кезеңінің нәтижелері бойынша шәкіртақы иегерлерін (жеңімпаздарды) іріктеуді жүзеге асырады. Ізденушілер іріктеуін осы Ереженің 4-бабында көрсетілген 2 (екі) кезеңнің нәтижелері бойынша сараптама комиссиясы жүзеге асырады.

3.3. Сараптама комиссиясының шешімін Қордың бұйрығымен Байқау жеңімпаздарының ресми расталған тізімі түрінде бекітеді. Кезеңдер мен Байқау нәтижелері Қор сайтында: **yessenovfoundation.org**.

3.4. Грант Қор тарапынан келесідей төленеді:

* + 1. ЖОО-ға түсуді растау тиісінше студент пен ЖОО арасында жасалған оқу шарты болып табылады. Оқу ақысын Қор ЖОО-ға оның талаптарына сәйкес 1 (бірінші) оқу семестрі үшін төлейді;
		2. Оқудың 2 (екінші) семестрі үшін төлем ЖОО-ға Байқау жеңімпазының (грант алушының) ағымдағы оқу жылының 1 (бірінші) семестріндегі сессияны сәтті өткені туралы есеп беру нәтижелері бойынша жүзеге асырылады.
		3. Қор шәкіртақыны байқау жеңімпазына (грант алушыға) тағайындаған жағдайда, 1.4-тармағының b. тармақшасына сәйкес **2024 жылдың қыркүйегінен бастап 2025 жылдың маусымын қоса алғанда,** Байқау жеңімпазының (грант алушының) жеке шотына ай сайын төлеп тұрады.
		4. Қор **шәкіртақыны** Байқау жеңімпазына (грант алушыға) **2024 жылдың қыркүйегінен бастап әр айдың 1 (бірінші) онкүндігінен** кешіктірмей төлейді.

**3.5. Байқауға қатысу үшін грант үміткері мыналарды орындауы қажет:**

* + 1. Қордың **yessenovfoundation.org** веб-сайтында онлайн-өтінімді толтыру және (немесе) белгіленген нысандағы өтінімді Қордың **info@yessenovfoundation.org** электрондық мекенжайына жіберу.
		2. **Байқауға қатысуға өтінімді келесілер толтыра алады**:
1. Грант ізденушінің ата-анасы;
2. Грант ізденушінің заңды өкілі;
3. 18 (он сегіз) жасқа толған оқуға түсуші/оқушы/студент.
	* 1. **Өтінімге келесі құжаттар тізімін тіркеу қажет**:

**Грант ізденушінің ата-анасы және (немесе) заңды өкілі үшін міндетті құжаттар:**

* 1. жеке куәліктің сканерленген көшірмесі;
1. зейнетақы туралы анықтама: жасы, мүгедектігі бойынша (бар болса);
2. жәрдемақы туралы анықтама: Қазақстан Республикасының заңнамасына сәйкес асыраушысынан айрылу, жұмыссыздық, АӘК және өзге де негіздер бойынша (бар болса);
3. кәсiпкерлiк объектiсiнiң болуы немесе болмауы туралы анықтама;
4. грант ізденушінің заңды өкілінен және (немесе) ата-анасынан өтінім берілген күн бойынша зейнетақы аударымдары туралы үзінді көшірме;
5. тұрғын үйдің, автокөліктің, қосалқы шаруашылықтың, т.б. болуы/болмауы туралы ақпарат.

**Грантқа үміткерге қажетті құжаттар:**

* 1. Жеке куәліктің сканерленген көшірмесі;
	2. Келесілерден тұратын мотивациялық хат (750 сөзден аспайтын):
		1. өзіңіз және отбасыңыз, отбасында қанша адам тұратыны туралы ақпарат;
		2. қызығушылықтары мен әуестіктері туралы;
		3. жетістіктері туралы;
		4. оқу ақысын төлеуге қаржылай көмек көрсету қажеттілігінің себептері туралы ақпарат;
		5. білім алу үшін дәл осы мамандықты таңдау себебі;
		6. таяудағы 10 жылға арналған жоспарлар туралы.
	3. Орта мектепті/колледжді бітіргені туралы аттестат/диплом **(«жақсы және өте жақсы» деген бағаларынан төмен ізденушілердің өтінімдері қаралмайды)**, ҰБТ тапсырғаны туралы сертификат (ЖОО-ға түсу үшін), ЖОО студенттері үшін транскрипт;
	4. Мүгедектігі туралы анықтама (бар болса);
	5. Балалар үйі немесе Жасөспірімдер үйі тәрбиеленушісінің анықтамасы.

**Қосымша құжаттар:**

* 1. Академиялық жетістіктері үшін грамоталар мен дипломдар – 2 данадан көп емес\*;
	2. Басқа жетістіктері (спорттық, шығармашылық және т.б.) үшін грамоталар мен дипломдар – 2 данадан көп емес\*;
	3. Соңғы үш жылдағы фото:
		1. барлық отбасы мүшелері немесе олардың көпшілігі бар отбасылық (соңғы үш жылда) – 2 дана.
	4. Қажет болған жағдайда, Қор қосымша құжаттарды талап ету құқығын өзіне қалдырады.

***\*Қор сертификаттардың, хаттардың және дипломдардың шектеулі санын қарастырады. Грант ізденуші өз жетістіктерін жақсы көрсететін сертификаттарын өз бетінше таңдауы керек.***

3.6. Өтінімдер Қордың **yessenovfoundation.org** веб-сайтында **2024 жылдың 22 мамыры мен 22 шілдесі аралығында қабылданады.**

**Қор өтінімдер қабылдауын 2024 жылдың 22 шілдесінде Астана уақыты бойынша сағат 15:00-де (UTC+5) аяқтайды. Көрсетілген мерзімнен кейін келіп түскен өтінімдерді Қор қарастырмайды.**

3.7. **Өтінім мен эссені қазақ және (немесе) орыс тілінде толтыруға болады.**

3.8. **Құжаттарды (сертификаттар, дипломдар, ұсынымдар және т.б.) түпнұсқа тілінде (қазақ немесе орыс не ағылшын тілдерінде) ұсынуға болады.**

3.9. Грант ізденуші және (немесе) грант ізденушінің ата-анасы және (немесе) заңды өкілі Байқауға қатысуға өтінім бере отырып, Қорға өзінің дербес деректерін өңдеуге келісімін автоматты түрде растайды.

3.10. Грант атаулы болып табылады және Байқаудың бір ізденушісі оны басқасына бере алмайды.

3.11. Байқауға құжаттарды тапсыру грант ізденушісінің Байқау бағдарламасының мақсаттарын бөлісетінін және осы Ережеде берілген Байқауды өткізудің барлық шарттарымен өзінің келісетінін растайтынын және оларды толық орындауға дайын екенін білдіреді.

**IV . Байқаудың іріктеу кезеңдері.**

4.1. Байқау 2 (екі) кезеңнен тұрады, олардың әрқайсысы аяқталғаннан кейін жеңімпаздар анықталады.

4.2. **Байқаудың бірінші кезеңі** – **2024 жылдың 23-31 шілдесі** аралығында өткізіледі:

1) көрсетілген мерзімде келіп түскен барлық өтінімдер сырттай тәуелсіз сарапшылармен келесідей өлшемшарттар бойынша бағаланады:

1. өтінім сапасы;
2. қаржылық мәртебесі;
3. колледжді бітіргені туралы аттестаттың/дипломның орташа балы;
4. ҰБТ/GPA балы;
5. оқуға және мамандық алуға мотивация;
6. басқасы.
7. Байқаудың екінші кезеңіне өткен үміткерлер Қордан электрондық поштаға хат алады. Байқаудың екінші кезеңіне өткендердің тізімдері де Қордың **yessenovfoundation.org** веб-сайтындажарияланады. Байқаудың бірінші кезеңінің қорытындысы бойынша кемінде 20 (жиырма) үміткер іріктеледі.
8. Байқаудың бірінші іріктеу кезеңінің нәтижелері **2024 жылдың 31 шілдесінен** кешіктірілмейжарияланады.

4.3. Байқаудың екінші кезеңі **2024 жылдың 1-7 тамызы аралығында өтеді:**

1) Байқаудың екінші кезеңінің қатысушыларымен жеке және топтық әңгімелесу өтеді. Әңгімелесуді Қордың сарапшылары мен қызметкерлері жүргізеді. Егер ізденуші 18 (он сегіз) жасқа толмаған жағдайда, әңгімелесу ата-анасының және (немесе) заңды өкілдерінің қатысуымен өткізіледі.

**Байқау ізденушілерінің келесі қасиеттері бағаланады:**

1. міндеттерді қою кезіндегі нақтылық және дәлелділік;
2. оқу қабілеті және жаңа ақпаратты тез қабылдау және талдау қабілеті;
3. эмоционалды интеллект;
4. эмпатия;
5. ұйымдастырушылық қабілеті;
6. коммуникативтілік;
7. жаңа жағдайға бейімделу және стандартты емес шешімдерді табу мүмкіндігі;
8. белсенді өмірлік ұстаным;
9. және т.б.

2) Әңгімелесу ұзақтығы – 60 (алпыс) минутқа дейін, топпен жұмыс 2 сағатқа дейін. Әңгімелесу интерактивті коммуникация тәсілдері арқылы жүргізіледі. Әңгімелесу нәтижесі бойынша 10 (он) адам – Байқау бағдарламасының жеңімпаздары анықталады.

4.4. Байқау жеңімпаздарының тізімі Қордың веб-сайтында: **yessenovfoundation.org** – **2024 жылдың 12 тамызында** жарияланады.

**V. Грант алу шарттары және оны төлеу тәртібі.**

5.1. Қор байқау жеңімпаздарына ЖОО және жеңімпаз арасындағы келісімшартқа қол қою үшін бір академиялық жылдың оқу ақысын төлеу туралы кепілдік хат жібереді.

5.2. Қор байқау жеңімпазымен ЖОО-ға түсу туралы құжатты ұсынғаннан кейін демеушілік көмек көрсету туралы келісімшарт жасасады. Егер байқау жеңімпазы 18 (он сегіз) жасқа толмаған болса, онда қор демеушілік көрсету туралы келісімшартты оның ата-аналарымен және (немесе) заңды өкілдерімен жасасады.

5.3. Демеушілік көмек көрсету туралы келісімшарт жасасқан алушы келісімшарттың келесі талаптарын орындауға міндетті:

* + 1. Университетте оның ережелері мен талаптарына сәйкес оқу;
		2. Университеттің оқу үлгерімінде барлық пәндер бойынша «жақсы» және «өте жақсы» бағаларын алу. Үлгерім туралы деректер сынақ кітапшасының көшірмесімен/емтихан тізімдемесінің үзінді көшірмесімен/транскриптпен расталуы тиіс, оны алушы Қордың сұрауы бойынша Сұрау салынған күннен бастап күнтізбелік 5 (бес) күн ішінде ұсынады;
		3. студенттік ғылыми-практикалық конференцияларға белсенді қатысу;
		4. Университеттің қоғамдық өміріне белсенді қатысу;
		5. Қор туралы ақпаратты Қордың оң беделін қамтамасыз ететін кез келген қолайлы нысанда тарату, сондай-ақ Қор ұсынған ақпараттық және жарнамалық материалдарды тарату;
		6. Қорға университеттік, республикалық, халықаралық олимпиадалардағы, жарыстардағы жетістіктері мен жеңістері; республикалық және халықаралық конференцияларға, форумдарға және т.б. шақыру және қатысу; ғылыми сипаттағы мақалаларды авторлық немесе зерттеушілер тобының құрамындағы бірлескен авторлық ретінде жариялау және т.б. туралы ақпарат жеткізу;
		7. егер басқа шектеулер болмаса, Қорға Бағдарлама жеңімпазы жариялаған мақалаларды тегін пайдалану және дәйексөз келтіру құқығын беру;
		8. Қор сұрауы бойынша түсірілімдерге, ақпараттық сессияларға және басқа коммуникациялық іс-шараларға қатысу;
		9. Қор сұрауы бойынша өтінімде көрсетілген электрондық поштаға сұрау салуды алған сәттен бастап үш жұмыс күнінен кешіктірмей ақпарат беру;
		10. Қор талабы бойынша оның қызметі мен бағдарламаларына көмек көрсету;
		11. Қор сұрауы бойынша жеке фото, мәтіндік және бейнематериалдарды (оқу орнында/жұмыста/өндірістік тәжірибеде/қоғамдық іс-шараларда және т.б. түскен) ұсыну **(фотосурет пен бейнеде адамдардың сыртқы келбеті мен киімі ұқыпты әрі зайырлы сипатта болуы керек)**, сондай-ақ Қор ресурстарында және Қазақстан жастары үшін уәждемелік мақсаты бар басқа да жарияланымдарда табыс тарихын құру мақсатында Қордың іс-шаралары кезінде фото және бейне сессияларға қатысу;
		12. Шарт бойынша өз міндеттемелерін орындау кезінде Бағдарлама жеңімпазы мен Қор қызметкерлері Қазақстан Республикасының заңнамасын бұзатын не бұзуға ықпал ететін, оның ішінде сыбайлас жемқорлыққа қарсы күрес саласында қандай да бір заңсыз артықшылықтар алу немесе өзге де мақсаттарға қол жеткізу үшін кез келген тұлғаға тікелей не жанама ақша немесе құндылықтарды төлеу, төлеуді ұсынбау және төлеуге рұқсат бермеу сияқты әрекеттерді жасаудан, жасауға итермелеуден қалыс қалады.

5.4. Қор демеушілік көмек бойынша төлемді Қор және ЖОО студенті болған Байқау жеңімпазы арасында жасалған келісімшарт негізінде ғана жүзеге асырады. Қор оқу ақысын ЖОО есеп шотына аударады. Шәкіртақы осы Ереженің 1.4-тармағының b. тармақшасына сәйкес Байқау жеңімпазының банк шотына төленеді.

5.5. Байқауға және (немесе) Ережеге қатысты барлық сұрақтар бойынша Қордың уәкілетті тұлғаларына хабарласыңыз:

**- Айгерім Султан**, электрондық пошта: **aigerim.s@yessenovfoundation.org****, телефон:** +7 701 627 96 07;

- **Ирина Грищенко**, электрондық пошта**: irina.g@yessenovfoundation.org, телефон:** +7 771 775 1815;

5.6. Қор байқау жеңімпазы білім алатын ЖОО-дан Қордың білім беру грантының қаражатына оқып жатқан байқау жеңімпазына (грант алушыға) қатысты қосымша мәліметтерді және (немесе) құжаттарды сұрай алады.

5.7. Ұсынылған ақпарат және (немесе) құжаттар шындыққа сәйкес келмеген жағдайда, Қор ұсынылған ақпаратты кез келген заңды тәсілдермен тексеру және байқау бағдарламасынан грантқа кез келген ізденушіні алып тастау құқығын өзіне қалдырады.

5.8. Қор Сараптамалық комиссияның шешімі бойынша байқаудың әрбір турындағы жеңімпаздар санын өзгерту (азайту немесе көбейту) құқығын өзіне қалдырады.

5.9. Қор білім беру гранттарына Байқау ізденушілері бойынша қабылданған шешімдердің себептері туралы түсіндірмелер бермеу құқығын өзіне қалдырады.